CELEX: 62018TN0178
Language: mt
Date: 2018-03-08 00:00:00
Title: Kawża T-178/18: Rikors ippreżentat fit-8 ta’ Marzu 2018 – Région de Bruxelles-Capitale vs Il-Kummissjoni

4.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 190/32
            
         Rikors ippreżentat fit-8 ta’ Marzu 2018 – Région de Bruxelles-Capitale vs Il-Kummissjoni
   (Kawża T-178/18)
   (2018/C 190/55)
   Lingwa tal-kawża: il-Franċiż
   
      Partijiet
   
   
      Rikorrenti: Région de Bruxelles-Capitale (Brussell, il-Belġju) (rappreżentanti: A. Bailleux u B. Magarinos Rey, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrent jitlob li l-Qorti Ġenerali jogħġobha:
   
               —
            
            
               tiddikjara dan ir-rikors ammissibbli u fondat;
            
         
               —
            
            
               tannulla r-Regolament [ta’ Implimentazzjoni tal-Kummissjoni (UE) 2017/2324 tat-12 ta’ Diċembru 2017 li jġedded l-approvazzjoni tas-sustanza attiva glifosat skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti u li jemenda l-Anness tar-Regolament ta’ Implimentazzjoni tal-Kummissjoni (UE) Nru 540/2011 (ĠU 2017 L 333, p. 10)] ikkontestat, filwaqt li żżomm l-effetti tiegħu sakemm dan jiġi ssostitwit f’terminu raġonevoli, u dan sa mhux iktar tard mis-16 ta’ Diċembru 2021;
            
         
               —
            
            
               tikkundanna lill-Kummissjoni għall-ħlas tal-ispejjeż tal-istanza.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka żewġ motivi.
   
               1.
            
            
               L-ewwel motiv ibbażat fuq ksur tal-prinċipji ta’ livell għoli tal-protezzjoni tas-saħħa tal-bniedem u tal-ambjent. Dan il-motiv jinqasam f’żewġ partijiet.
               
                           —
                        
                        
                           L-ewwel parti, ibbażata fuq ksur tal-obbligu li jiġi żgurat livell għoli ta’ protezzjoni tas-saħħa u tal-ambjent fl-istadju tal-evalwazzjoni xjentifika tar-riskju, sa fejn ir-regolament ikkontestat huwa bbażat fuq evalwazzjoni xjentifika tar-riskji għas-saħħa u għall-ambjent li ma tissodisfax ir-rekwiżiti tal-prinċipju ta’ prekawzjoni. Skont ir-rikorrent, hemm insuffiċjenzi fil-livell tal-identifikazzjoni, tal-għażla u tal-ippeżar, tal-metodu ta’ trattament u tal-interpretazzjoni tad-data u tal-istudji xjentifiċi disponibbli.
                        
                     
                           —
                        
                        
                           It-tieni parti, ibbażata fuq ksur tal-obbligu li jiġi żgurat livell għoli ta’ protezzjoni tas-saħħa u tal-ambjent fl-istadju tal-evalwazzjoni politika u tal-ġestjoni tar-riskju, sa fejn ir-regolament ikkontestat ma jwettaqx evalwazzjoni politika u ġestjoni tar-riskju konformi mal-prinċipju ta’ prekawzjoni. Ir-rikorrent iqis, minn naħa, li t-tiġdid tal-approvazzjoni seħħ f’kuntest fejn kien għad hemm lakuni u inċertezzi sinjifikattivi fil-livell tal-evalwazzjoni tar-riskju, u, min-naħa l-oħra, li dan it-tiġdid ma huwiex akkumpanjat minn miżuri adegwati ta’ attenwazzjoni jew ta’ tnaqqis tar-riskji fis-sens wiesa’.
                        
                     
         
               2.
            
            
               It-tieni motiv ibbażat fuq ksur tal-obbligu ta’ motivazzjoni u tal-prinċipju ta’ amministrazzjoni tajba, sa fejn ir-regolament ikkontestat jinkludi kontradizzjoni interna. Ir-rikorrent iqis li l-preambolu u l-artikoli tal-imsemmi regolament jinftiehmu fis-sens li l-glifosat ma għandux effett dannuż fuq is-saħħa tal-bniedem jew tal-annimali u ma għandux effett inaċċettabbli fuq l-ambjent, filwaqt li d-dispożizzjonijiet speċifiċi li jinsabu fl-Anness I tiegħu huma bbażati fuq l-eżistenza ta’ tali effetti. B’hekk, tali kontradizzjoni interna tqiegħed lill-pubbliku f’inċertezza fir-rigward tal-kwistjoni ta’ jekk il-glifosat jinvolvix riskju għas-saħħa jew għall-ambjent.